Зэкъуэтыныгъэм дыкъыхуезыджэ
Мэкъуауэгъуэм и 12-р Урысейм и махуэщ. 1990 гъэм РСФСР-м и цIыхубэ депутатхэм я япэ зэхуэсым игъэбелджылауэ щытащ Урысей Федерацэм и щхьэхуитыныгъэм и декларацэр — аращ махуэшхуэм зэреджэу щытари 2002 гъэ пщIондэ.
Декларацэм щIигъэбыдат Урысейм и Конституцэмрэ абы и законхэмрэ зэрынэхъыщхьэр. Декларацэм зэхуэдэ ищIащ цIыхухэм, политикэ партхэм, жылагъуэ зэгухьэныгъэхэм я хуитыныгъэхэр. Урысей къэралыгъуэр гъэбыдэнымкIэ лъэбакъуэшхуэу щытащ абы «Урысей Федерацэ» зэрыфIащари. 1994 гъэм Президент Ельцин Борис и УнафэкIэ мы махуэр ягъэлъапIэ хъуащ. 1998 гъэм Ельцин Борис къыхилъхьауэ щытащ абы «Урысейм и махуэ» фIэщыжын гупсысэр. 2002 гъэм мазаем и 1-м абы хуэкIуащ.
Нобэ Урысейм и махуэр щхьэхуитыныгъэмрэ мамырыгъэмрэ, цIыхухэм я зэгурыIуэныгъэр щагъэлъапIэщ. Урысейм и махуэр къэралым щыпсэу лъэпкъхэр зэкъуэувэным, ди къэкIуэнумкIэ дэтхэнэми жэуап зэрихьыр къыдгурыIуэным къыхуезыджэщ.
Гъуэт Синэ.
